text: Laura Rosel cobra 70.000 euros anuals menys que Mònica Te...
  Actualitat Media Laura Rosel cobra 70.000 euros anuals menys que Mònica Terribas
  L'actual directora i presentadora d''El matí de Catalunya Ràdio' ha firmat contracte per dues temporades per 280.000 euros
  Media 14/10/2020 20:53
  La periodista Laura Rosel va firmar, el 4 d'agost, un contracte amb la Corporació Catalana de Mitjans Audiovisuals (CCMA) per encarregar-se de la direcció i la presentació d'El matí de Catalunya Ràdio per 280.000 euros. La seva predecessora, Mònica Terribas, n'havia firmat un, el 31 de juliol de 2019, que també estava previst que tingués una durada d'1 any i 11 mesos i que suposava una remuneració de 420.000 euros. Terribas, però, va renunciar a realitzar el programa la temporada que va començar el 31 d'agost i va ser substituïda per Rosel. Per tant, només va cobrar els 210.000 euros corresponents a la temporada 2019/2020. La seva substituta cobrarà 140.000 euros cada any; 70.000 menys que Terribas.
  Catalunya Ràdio no s'estalviarà, però, aquests 70.000 euros, perquè el sotsdirector d'El matí de Catalunya Ràdio, Albert Segura, cobrarà 72.000 euros anuals. Segura, que presentava el matinal de Catalunya Ràdio els mesos d'estiu, és un treballador de plantilla, com ho és Albert Mercadé, que exercia de sotsdirector de l'equip de Mònica Terribas. Mercadé cobrava per la seva feina 55.000 euros. Rosel surt 70.000 euros més barata que Terribas cada any però Segura en cobra 17.000 més que Mercadé, que ara ha passat a ser redactor del programa Crims. Per tant, a Catalunya Ràdio la temporada 2020/2021 li sortirà 53.000 euros més barata del que estava previst inicialment.
  El director de Catalunya Ràdio, Saül Gordillo, viu amb molta preocupació a l'espera que es donin a conèixer els resultats de la propera onada d'índexs d'audiència. Mònica Terribas se'n va anar adduint que ho feia perquè les seves relacions amb Gordillo grinyolaven, tot i que ara s'ha sabut que ja havia tancat la seva participació en un programa de TV3 aquesta temporada.
  La presidenta en funcions de la CCMA, Núria Llorach, va intentar cessar-lo com a director de l'emissora però no se'n va sortir perquè no va aconseguir prou vots al consell de govern de la corporació. La tria de Laura Rosel i d'Albert Segura com a directora i subdirector del magazine matinal de la ràdio pública de la Generalitat ha estat una aposta personal de Gordillo. La va improvisar pocs dies després que Terribas anunciés en directe en el darrer programa de la temporada passada, el 17 de juliol, que no continuaria el curs següent. Dotze dies després, en la presentació de Laura Rosel com a nova directora del programa, Gordillo va dir que "pot fer que el repte de superar els resultats de Terribas sigui assumible i realista".